JUBILE เล็งอัพเป้ารายได้โตเกิน 15% พร้อมเปิดตัวคอลเลคชั่น “LINE FRIENDS” ดันผลงานนิวไฮ
JUBILE เล็งอัพเป้ารายได้โตเกิน 15% พร้อมเปิดตัวคอลเลคชั่น “LINE FRIENDS” ดันผลงานนิวไฮ
JUBILE เล็งอัพเป้ารายได้โตเกิน 15% พร้อมเปิดตัวคอลเลคชั่น “LINE FRIENDS” ดันผลงานนิวไฮ
7 พ.ย. 2562

นางสาวอัญรัตน์ พรประกฤต ประธานเจ้าหน้าที่บริหาร บริษัท ยูบิลลี่ เอ็นเตอร์ไพรส์ จำกัด (มหาชน) หรือ JUBILE เปิดเผยว่า ผลประกอบการงวดไตรมาส 3/2562 บริษัทมีกำไรสุทธิอยู่ที่ 62.2 ล้านบาท เพิ่มขึ้น 22.5% จากช่วงเดียวกันของปีก่อนที่มีกำไรสุทธิ 50.8 ล้านบาท โดยมีอัตรากำไรขั้นต้นปรับตัวสูงขึ้นอยู่ที่ระดับ 47.7% และอัตรากำไรสุทธิอยู่ที่ 14.8%
ขณะที่รายได้จากการขายอยู่ที่ 421.2 ล้านบาท เพิ่มขึ้น 17.2% จากช่วงเดียวกันของปีก่อนอยู่ที่ 359.5 ล้านบาท เนื่องจากประสบความสำเร็จในแผนการตลาด การจัดทำโปรโมชั่นส่งเสริมการขาย และการบริหารจัดการภายในอย่างดีเยี่ยม
ทั้งนี้ แม้สภาวะเศรษฐกิจภายในประเทศชะลอตัว ผู้บริโภคจำกัดการจับจ่ายใช้สอย แต่บริษัทฯ สามารถรักษาระดับรายได้โดยมีสินค้าใหม่ๆ รวมถึงกิจกรรมส่งเสริมการขายที่จัดขึ้นอย่างต่อเนื่อง เพื่อกระตุ้นให้ผู้บริโภคมีการจับจ่ายใช้สอยมากขึ้น ควบคู่กับการมุ่งเน้นพัฒนาผลิตภัณฑ์เพื่ิอเพิ่มมูลค่า ขยายช่องทางการจำหน่ายบนแพล็ตฟอร์มใหม่ๆ และพัฒนาการบริหารจัดการภายใน สนับสนุนให้ผลการดำเนินงานเติบโตอย่างน่าประทับใจ
ล่าสุด เมื่อต้นตุลาคมที่ผ่านมา บริษัทฯ จับมือกับ LINE FRIENDS ออกคอลเลคชั่นเครื่องประดับเพชรแท้ โดยนำคาแรคเตอร์ BROWN, CONY, SALLY และ CHOCO มาอยู่ในเครื่องประดับ ราคาเริ่มต้น 2,900 บาท จนถึงประมาณ 16,900 บาท ช่วงแรกจะมีดีไซน์ออกมาประมาณ 40 แบบ เจาะกลุ่มลูกค้าอายุ 18-29 ปี ซึ่งปัจจุบันลูกค้ากลุ่มนี้มีสัดส่วนเพียง 5-10% คาดหวังว่าหลังจากมีคอลเลคชั่นดังกล่าวเข้ามา จะช่วยผลักดันสัดส่วนลูกค้าในช่วง 3 ปีนี้ให้เพิ่มขึ้นเป็น 15-20%
“แม้ภาวะเศรษฐกิจโดยรวมจะชะลอตัว ส่งผลให้กำลังซื้อของผู้บริโภคลดลง แต่ปีที่ผ่านมาบริษัทฯได้ปรับกลยุทธ์ในการพัฒนาผลิตภัณฑ์ใหม่ๆ และบริหารระบบภายในองค์กรด้วยการนำ DATA เข้ามาช่วยเก็บสถิติลูกค้า เพื่อตอบโจทย์ลูกค้าได้อย่างตรงจุด และรวดเร็วขึ้น พร้อมด้วยการขยายฐานไปยังลูกค้ากลุ่มใหม่
รวมถึงแผนการตลาดเพื่อกระตุ้นยอดขายทั้งจากสาขาเดิมของยูบิลลี่ และฟอร์เอฟเวอร์มาร์ค หนุนรายได้ทั้งปี 2562 เติบโตไม่ต่ำกว่า 15% เพื่อสะท้อนภาพรวมธุรกิจในช่วงปลายปี ที่มองว่ากำลังการซื้อน่าจะเพิ่มขึ้น ประกอบกับแผนกระตุ้นการตลาดที่บริษัทได้วางไว้” นางสาวอัญรัตน์ กล่าว
ขณะที่ผลประกอบการในงวด 9 เดือนของปี 2562 (มกราคม – กันยายน 2562) บริษัทฯ มีรายได้จากการขายอยู่ที่ 1,294.4 ล้านบาท เพิ่มขึ้น 15.1% จากช่วงเดียวกันของปีก่อนอยู่ที่ 1,124.3 ล้านบาท และมีกำไรสุทธิ 181.7 ล้านบาท เพิ่มขึ้นเมื่อเทียบกับงวด 9 เดือนปี 2561 คิดเป็นการปรับตัวเพิ่มขึ้น 24.5%
สำหรับแนวโน้มไตรมาส 4/2562 ซึ่งเป็นช่วงโค้งสุดท้ายของปี คาดว่าจะเติบโตโดดเด่นสุดในปีนี้และจะเติบโตกว่าช่วงเดียวกันของปีที่ผ่านมา ส่วนหนึ่งจาก JUBILEE LINE FRIENDS COLLECTION เข้ามาช่วยสนับสนุนประกอบกับ เป็นช่วงใกล้เทศกาลเฉลิมฉลอง สนับสนุนให้มีการจับจ่ายใช้สอยและซื้อของขวัญ สร้างยอดขายที่ดีต่อเนื่องไปจนถึงต้นปีหน้า และเป็นการเปิดกลุ่มลูกค้าใหม่ๆ เข้ามาเติมในพอร์ต JUBILE และถือว่ากลุ่มลูกค้าใหม่นี้จะเป็นลูกค้าสำคัญในอนาคต ทำให้คุ้นเคย และเติบโตไปพร้อมๆกับแบรนด์ของ JUBILE อย่างมั่นคงและสง่างาม
นอกจากนี้ ในไตรมาส 4 บริษัทฯ ได้ขยายช่องทางการจำหน่ายผ่าน E-Commerce โดยลูกค้าสามารถช้อป JUBILEE LINE FRIENDS COLLECTION ได้แล้วผ่านช่องทาง www.jubileediamond.co.th  รวมถึง การร่วมเป็นพันธมิตรกับ LAZADA และก่อนหน้านี้ได้ร่วมกับ Central Online และ Robinson Online เพื่อสนับสนุนยอดขายในช่องทางใหม่ๆ ควบคู่กับสร้างการรับรู้ในแบรนด์ JUBILEE ขณะเดียวกัน บริษัทฯ เตรียมเปิดสาขาใหม่เพิ่มที่ห้างสรรพสินค้าโรบินสัน สาขาลาดกระบัง ในเร็วๆ นี้
“ไตรมาส 4 ถือว่าเป็นโค้งสุดท้ายของปี ที่มีความสำคัญมาก โดยเราจะมีการฉลองส่งท้ายครบรอบ 90 ปี JUBILEE และก้าวสู่ปีที่ 91 ในปีหน้า เพราะฉะนั้นในไตรมาส 4 นี้ นอกจาก JUBILEE LINE FRIENDS COLLECTION แล้ว เรายังจะมีคอลเล็คชั่นใหม่ๆเพิ่มมาอีกด้วย
ประกอบกับไตรมาสที่ 4 เป็นเทศกาลเฉลิมฉลอง ดังนั้น แผนการตลาดและการมอบพริวิเลจพิเศษ มอบให้กับลูกค้าในช่วงปลายปี เช่น แคมเปญเริ่มทำแล้วตั้งแต่ 1 – 31 เดือนตุลาคม มอบให้กับสมาชิกลูกค้าของ JUBILEE แคมเปญ THE GREATEST 10X คะแนนสะสมของลูกค้ามีค่าถึง 10 เท่าในเดือนตุลาคม ซึ่งได้รับการตอบรับที่ดีมาก และในเดือนพฤศจิกายนมีแคมเปญในแต่ละพื้นที่การขาย เช่น กลุ่มสาขาที่อยู่ในห้างสรรพสินค้าเซ็นทรัล ที่จะมีการฉลองครบรอบ 72 ปี เป็นต้น
ดังนั้น ช่วงสุดท้ายของปีเราได้จัดเตรียมแคมเปญการตลาดสุดพิเศษ เพื่อมอบเป็นของขวัญที่จะมอบให้ลูกค้าในช่วงปลายปี และเป็นการส่งท้ายการฉลองครบรอบ 90 ปีของแบรนด์ ก่อนที่จะก้าวเข้าสู่ปีที่ 91 ในปีหน้า” นางสาวอัญรัตน์ กล่าว
ทั้งนี้ ผลประกอบการในช่วงที่เหลือของปีนี้ คาดทำได้ดีเกินกว่าเป้าหมายทั้งรายได้และกำไร ดังนั้น บริษัทฯ จึงเล็งปรับเป้าหมายรายได้เป็นรอบที่ 2 เพิ่มขึ้นอีก เป็นเติบโต 15% จากช่วงต้นปีที่ผ่านมาตั้งเป้ารายได้เติบโต 5-8% และปรับเป้าเพิ่มเป็น 10% ในช่วงครึ่งปีแรก ตอกย้ำผลงานปีนี้ของบริษัทฯ เติบโตสูงสุดเป็นประวัติการณ์ทั้งรายได้และกำไร นับตั้งแต่ก่อตั้งบริษัทมา ครบรอบ 90 ปี